  Майя Бывальцева Вуоно арын «Забег добрых дел» ужрадэ пыриськисьёс Удмуртиын тросгес луозы. Со сярысь вераз улосвыл тӧролэсь ужзэ огдырлы быдэсъясь Александр Бречалов. «Квота азьвыл аръёсты чакласа пусъемын. Кызьы мон валасько, ми тужгес троссэ басьтӥм. Со но ӧз тырмы. Вуоно арын тросгес басьтом», — вераз улосвыл кивалтӥсь. 3-тӥ куарусёнэ Ижкарын ортчем «Забег добрых дел» ужрадэ 1 сюрс 200 адями пыриськиз. Александр Бречалов 10 иськемез бызиз. Сомында ик ортчиз экономикая советникез Александр Свинин. Ӵошатсконэ озьы ик пыриськиз улосвыл тӧролэн но кивалтэтлэн администрацизылэн кивалтӥсез Сергей Смирнов. Со нылыз ӵош бызиз. «Удмуртия — спортлэн интывылэз» ӧтёнэз вӧлмытыны ми юнме ӧм кутске. Удмуртиын улӥсьёс нуналлы быдэ сямен сое зэмато пӧртэм ӵошатсконъёсы пыриськыса. Таиз бызьылон аспӧртэм. Туж умой, куке адямиос спорт пыр огазеясько, кулэяськисьёслы юртто. Ми шер пумиськылӥсь висёнлэсь курадӟись нылпиослы дурбасьтӥськом. Мон отчы куинетӥ арзэ пыриськисько. Шумпотӥсько, ужрад Ижкаре вуиз шуыса», — пусйиз Удмуртилэн тӧроезлэсь ужзэ огдырлы быдэсъясь Александр Бречалов. Ужрадэ пӧртэм арлыдъем адямиос пыриськизы. Удмуртилэн шоркараз Россилэн каръёсысьтыз спортэз яратӥсьёс но вуизы. «Кӧня адями туннэ люкаськиз. Адӟиське, Ижкарын улӥсьёс ветло таӵе ужрадъёсы. Трос егитъёс. Адӟи пересьёсты но. Карын спорт вань», — мылкыдзэс веразы Пермьысь Хлебниковъёс. Кыдем арын «Забег добрых дел» ужрад Россиысь сизьым каръёсын ортчиз (Москваын, Санкт-Петербургын, Новороссийскын, Челябинскын, Новосибирскын, Иркутскын но Владивостокын). Отчы 7 сюрс спортсменъёс но 100-лэсь трос корпоративной командаос пыриськизы. Таяз арын инвожое забеген Женеваын ООН-лэн конференцияз тодматӥзы, со калыккуспо инлык басьтӥз. Тегъёс: Мерлык Спорт Ижкар Удмуртия пиналъёс АлександрБречалов  